《五马朝天行送严宗哲太守》
明代·朱诚泳

五鼓紞如天欲曙，喧传五马朝天去。朱轓皂盖引双旌，逸气摩空更轩翥。

文章太守真奇才，元驱五马从天来。霜蹄二十起云雾，遥遥复上黄金台。

黄金台高几千尺，凤阁龙楼绚晴日。台边五马系三花，入觐天颜述臣职。

年来善政满四方，口碑载道声洋洋。赐金增秩荷殊宠，永兴山水皆辉光。

知君此去追前烈，鼎鼐盐梅待调燮。古来郡守作三公，努力功名趁头黑。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。